Ds Vian du Plessis intreepreek | NGK Somerstrand 8 Mei 09:00 | Kerk en Youtube – NGK Somerstrand
Ds Vian du Plessis intreepreek | NGK Somerstrand 8 Mei 09:00 | Kerk en Youtube
Written by Vian du Plessis on 07/05/2022 . Posted in Nuusflitse.
Petrus word in Johannes 21 bevestig in sy roeping tot herderskap vir Sy kerk. Die bedoeling is nie dat hy as die enigste herder aangestel word nie, want daar is baie ander in die Bybel wat dieselfde roeping ontvang.
Trouens, almal wat deur Jesus se genade herstel word, word herstel tot die roeping van Genesis 1:27 wat sê dat God die mens gemaak het as sy verteenwoordiger op aarde. Petrus het vir Jesus drie maal verloën en dit het hom geknak, want hy het die Here baie liefgehad. Hy was trots op sy liefde vir Jesus, maar dit het hom in die steek gelaat.
1 Johannes 4:10 sê:
"Werklike liefde is dít: nie die liefde wat ons vir God het nie, maar die liefde wat Hy aan ons bewys het deur sy Seun te stuur as versoening vir ons sondes."
Dis die duur les wat Petrus moes leer. Só word elke gelowige herstel, geroep en gestuur. Nie deur ons eie krag en liefde vir God nie, maar alleen deur sy genadige en wyse besluit. Dít moet maak dat ons hierdie roeping slegs as genade kan ontvang en in groot nederigheid, bewus van ons swakheid en feilbaarheid, kan uitleef. Hierdie roeping is om Jesus aan sy skape bekend te maak en op hom te vertrou omdat Hy alleen herstel kan bring.